**Tájékoztató**

**a Nemzeti Gazdasági és Társadalmi Tanács 2014. november 11-én,
az Emberi Erőforrások Minisztériuma (1055 Budapest, Arany János utca 6-8.)
8. emeleti tanácstermében
tartott plenáris üléséről**

**Székely Tamás** soros elnök köszöntötte a Tanács tagjait, a kormányzat képviselőit, valamint a meghívott vendégeket.

**A napirendi pontok tárgyalása**

1. Konzultáció a 2015. évi adó- és költségvetési törvények tervezetéről

**Pankucsi Zoltán,** a Nemzetgazdasági Minisztérium adózásért és számvitelért felelős helyettes államtitkára ismertette, hogy a kormány T/1705. számon benyújtotta az adó- és költségvetési törvények tervezetét az Országgyűlésnek. A csomag célja három témakör köré csoportosítható: a pénzügyi stabilitás fenntartása, a gazdasági növekedés megteremtése, valamint az adózási fegyelem javítása. Kiemelte, hogy a tervezett adóintézkedés javaslat végső célja nem lehet kevesebb, mint a kormányzat eddigi eredményeinek a megőrzése. Ezen vívmányok közé sorolta a családi kedvezmény rendszerét, amely évente nagyságrendileg 230 milliárd forintot hagy meg a családoknál.

A családoknak nyújtott adókedvezményeken túl a vállalkozásoknak is kedvez a kormányzat intézkedéssorozata: a Kormány tervezi és fenntartani kívánja két külön társaságiadó-kulcsot a vállalkozások számára. 500 millió forint adóalapig 10 százalékos társaságiadó-kulccsal adóznak a vállalkozások, és csak 500 millió forintos adóalap fölött lép be a 19 százalékos társaságiadó-kulcs. További célkitűzés, hogy a vállalkozási szektorban a jövedelmeket terhelő adók súlya a jövőben csökkenjen, és a forgalmi, fogyasztási típusú adók felé tolódjon el a hangsúly.

A részmunkaidősök után igénybe vehető foglalkoztatói kedvezményt kiterjesztené a kormány javaslata. A javaslat szerint, amennyiben a munkavállaló csak részmunkaidőben kerül foglalkoztatásra, abban az esetben is a bérének az első 100 ezer forintjáig mindenféle arányosítás és csökkentés nélkül teljes egészében igénybe vehető a szochokedvezmény.

A vállalkozások számára új társaságiadóalap-kedvezmény is bevezetésre került. Ezen intézkedés azt foglalja magában, hogy ha egy vállalkozás öt évig támogatja egy felsőoktatási intézmény működését, illetve akár az alapítását is, akkor tudjon konkrét adózási kedvezményben is részesülni. Hasonló logika mentén valósul meg a látvány-csapatsportok, előadóművészek, illetve filmtámogatási rendszer támogatásai a vállalkozások részéről- és a támogatásért cserébe kedvezményeket vehetnek igénybe.

Hangsúlyosak a gazdaság fehérítését célzó intézkedések. Például ilyen intézkedés volt 2013-ban a sertéságazatban az 5%-os áfakulcs bevezetése, illetve 2014-ben ilyen intézkedés lenne a a kecskék, juhok és marhák vonatkozásában az élőállat, illetve a fél- és negyedelt állatok és hús vonatkozásában az 5%-os áfa bevezetése. A korábbi intézkedések kapcsán nő a bejelentett állomány.

Az áfacsalások további kiküszöbölése érdekében az újonnan alakuló vállalkozások esetében mindenképpen a havi áfabevallás kerülne bevezetésre, ugyanis a jelenlegi rendszerben az a csalás, amit év közben követnek el, csak később válik láthatóvá az adóhatóság számára.

Az áfa területén hasonló intézkedés, hogy a tételes áfa bevallás vagy tételes áfa összesítő nyilatkozat esetében korábban a kétmillió forintos áfatételt meghaladó tételeket kellett megjeleníteni a bevallásban. Ez a határ most egymillió forintra csökkenne.

A kétmillió forintos áfatételt meghaladó tételeket egyesével kell feltüntetni- a kormányzat tervei szerint az értékhatárt 1 millióra kell levinni az átláthatóság kedvéért.

A tervek szerint 2015. január 1-jével elindul az elektronikus közúti áruforgalom-ellenőrző rendszer (EKAER). Ez a nyomon követési rendszer összekapcsolná az e- útdíj rendszerét a Nemzeti Adó- és Vámhivatal informatikai rendszerével. Így lehetőség nyílik az áruk tényleges mozgásának ellenőrzésére, illetve a fuvarlevélben foglaltakkal való összevetésre. Ezzel az intézkedéssel a fiktív áfa-visszaigénylések köre lenne kiszűrhető.

A mezőgazdasági beszerző, illetve értékesítő szövetkezeteknek a kormány iparűzési- adó mentességet biztosítana.

A különadók viszont továbbra is megmaradnak a magyar adórendszerben, ezek a bankadók, reklámadó és más különadó is.

**Dr. Adorján Richárd**, a Nemzetgazdasági Minisztérium költségvetésért felelős helyettes államtitkára elmondta, hogy a kormány a költségvetési törvényjavaslatot 2014. október 30-án nyújtotta be, az indokoló részt pedig, amely az egyes fejezeteket, az egyes szakkérdések alakulását igyekszik bemutatni, 2014. november 10-én.

Ismertette, hogy a tervezet a 2,4%-os uniós módszertan szerinti hiánycéllal számol, ezért a kiadási előirányzatok nem tudtak nagymértékben emelkedni. A költségvetés továbbá csökkenő államadósság-pályát biztosít, így konkrét területeken időről időre több forrás fog jutni. A tervezet 1,8%-os infláció előrejelzéssel számol: ennek megfelelően a nyugdíj, illetve nyugdíj jellegű kiadások ebben az évben 1,8%-kal emelkednek.

A technikai árfolyam, amit használt a költségvetés, az 310,5 forint/euró.

A beruházási hányad növekvő tendenciát mutat: a 2014. évi 20,9%-ról 2015-re 21%-ra fog bővülni.

A háztartások realitása az idei 1,6%-ról jövőre 2,1%-os növekedést fog produkálni az előrejelzések értelmében.

A folyó fizetési mérleg 2014-ben 4,3 %-os GDP-arányos pozitív mérleggel fog zárulni, 2015-ben 4,9 lesz ez a növekedés.

Dr. Adorján Richárd helyettes államtitkár említést tett továbbá a tartalékokról: a 2015. évi költségvetés százmilliárd forintos rendkívüli kormányzati intézkedések tartalékot tartalmaz (általános tartalék). Van egy 60 milliárd forint összegű országvédelmi alap, amely a hiánycél tartását hivatott biztosítani. Harmadrészt van a céltartalék, amely olyan elemeket tartalmaz, mint a bérkompenzációnak a jövő évre tervezett 51,7 milliárd forintos összege, a kifizetésekre szánt 61,1 milliárd forintos céltartalék, ami az ún. különféle kifizetésekre szolgál, valamint a költségvetési szerveknél felgyülemlett adósság kezelésére szánt 60 milliárd forint.

Kiemelte továbbá a Pankucsi Zoltán helyettes államtitkár által már ismertetett, a családok számára nyújtott adókedvezményeket, valamint a közfoglalkoztatást, amelyre a következő évben 270 milliárd forint összegű előirányzat áll a rendelkezésre.

Szót ejtett a különböző életpálya modellekről: a pedagógus- életpálya megvalósítása folytatódik, valamint 2015. július 1-jétől a fegyveres és rendvédelmi életpálya bevezetésére bruttó 44 milliárd forint költségvetési keret jut. A köztisztviselői életpálya 2016-tól kerül bevezetésre; ennek részletei a kidolgozás folyamatában vannak.

Szót ejtett továbbá az uniós forrásokról: idén veszi kezdetét az új programozási időszak, melynek során a hét év alatt 12 ezer milliárd forint áll majd Magyarország rendelkezésére. A civil terület is megnövekedett kerettel számolhat: a Nemzeti Együttműködési Alap 5406 milliárd forint előirányzattal került megtervezésre.

**Az Oldalak álláspontjai:**

**A Tudomány Képviselői Oldal** szerint a makropálya, amelyen a költségvetés alapszik, megfelelő, és amennyiben a nemzetközi konfliktusok nem eszkalálódnak Magyarország körül, úgy a tervek tarthatóak lesznek. Üdvözli továbbá, hogy a kiadások részaránya a GDP-ben csökkent. A költségvetéssel kapcsolatos probléma, hogy az összkiadásokat tekintve minden 1 forintból 50 fillért az állam költ el. Ez az arány valamennyire lefaragásra kerül a tervezet szerint. Ugyanakkor az állam kiadásai nem csökkentek, hanem megközelítőleg 10%-kal növekednek, miközben a szociális kiadások, illetve az oktatásra szánt kiadások csökkennek.

Az Oldal ugyanakkor nem értett egyet az új adók bevezetésével, mivel a költségvetés számára nem jelentenek jelentős bevételt, mégis a háztartások és vállalkozások életet aránytalanul megnehezítik. A véleménye szerint a kiadási oldalt kellene csökkenteni annak érdekében, hogy ne legyen szükség adóemelésre.

**A Civil Oldal** kifejtette, hogy a 2015. évi költségvetés számukra több váratlan elemet is tartalmazott. Ismertette, hogy ezek közül- kiemelten az Internetadó-tervezete és a cafetériát terhelő adó megemelése- több erőteljes társadalmi ellenállásba ütközött. Ugyanakkor üdvözölték a kormány azon reakcióját, hogy nem vitték keresztül mindenáron az elképzeléseiket.

Az internetadó ötletének az elvetése azért is jelentős, ugyanis egy újabb adónemmel nehezítette volna meg a civil szféra működését. A Nemzeti Együttműködési Alappal kapcsolatosan az Oldal jelezte, hogy bár az Alap megemelt kerettel fog működni, a 2010 előtti állapotokhoz képest kevesebb pénz áll a civil szektor rendelkezésére Magyarországon.

Az állami kiadások lefaragása a Civil Oldal számára egyet jelent a kiszervezések előrevetítésével.

A szolgáltatások kiszervezése a szociálpolitika több szegmenségben már végbement, és a civil szervezetek komoly szerepet vállalnak a gyermekvédelem, hajléktalan-ellátás, illetve idősgondozás területén. Ugyanakkor a nemzeti család- és szociálpolitikai alap rendelkezésére álló összeget 50 milliárd forinttal csökkentették, így bizonytalannak látják ezen civil szervezetek jövőbeni munkájuk sikerességét.

A közmunka-program kapcsán kitértek arra, hogy a kormányzat részéről célszerű lenne a civil szektor képviselőit bevonni a közfoglalkoztatás kivitelezésébe.

**A Munkavállalói Oldal** néhány pontban foglalta össze észrevételeit, több esetben a fent elhangzottakra reagált. Hangsúlyozta, hogy bár több adókedvezmény is bevezetésre került, a családok nincsenek biztonságban. Nem néhány éves folyamatokról, hanem évtizedekre visszanyúló tendenciáról van szó.

Nem tartják továbbá modern megoldásnak azt, hogy a kormányzat csökkenti a középiskolába járó, illetve érettségiig eljutó diákok számát és közben az alacsonyabb szintű képzésekben való részvételt támogatja. Az Oldal szerint a cél, hogy a képzettebb munkavállalók bármikor tudjanak váltani és más képzettséget tudnak szerezni.

Szóvá tették továbbá az álláskeresési járadékot: meglátásuk szerint erre a támogatási formára mindenkor szükség van, hiszen mindig adódhatnak olyan helyzetek, amikor egy adott csoport segítségre szorul.

A közfoglalkoztatást nem tartják hosszú távon fenntartható megoldásnak- a végső cél az, hogy mindenki olyan állással rendelkezzen, amiből tisztességesen el tudja tartani a családját. Ugyanígy problematikusnak találják a családi pótlék munkahelyhez való kötését.

További vitás pontot a különböző új adónemek bevezetése jelenti: ezek közül kiemelt szerepet kap az internetadó. Miután a magyar társadalom az élet számos területén (ügyintézés, oktatás, munka) átállt az elektronikus megoldásokra, elfogadhatatlan az tény, hogy adót vetne ki rá a kormány.

A cafetéria a másik problémás terület; a Munkavállalói Oldal egyáltalán nem támogatja ezen béren kívüli juttatás bárminemű megadóztatását.

Az adózási fegyelem kapcsán az Oldal véleménye, hogy az adóelkerülés az elmúlt évszázadok történéseinek eredményeképp fejlődött ki. Ennek megváltoztatása nem kivitelezhető néhány éven belül, hanem hosszú távú kifutást igényel.

**A Gazdasági Képviselői Oldal** hasonlóképpen kiemelte a cafetéria témakörét; a kormányzat részéről bizonytalannak látja, hogy pontosan mik is az ezzel kapcsolatos elképzelések. A közelgő bértárgyalásokra tekintettel az Oldalnak pontosan tudnia kell, hogy mire számíthat, illetve milyen béren kívüli juttatásokat tudnak biztosítani a munkavállalók számára. A cafetéria két eleme töretlen sikerre tett szert Magyarországon: ezek az Erzsébet- utalvány, illetve a SZÉP kártya.

Annak köszönhetően, hogy a SZÉP kártyával való fizetési lehetőség megvalósult, jelentősen megnövekedett a különböző pihenési lehetőségeket igénybe vevők száma- bizonyos helyeken a bevétel 50-60%-át tették ki. A SZÉP kártya fontos szerepet játszik a hazai fogyasztásnövelésben, és csak tiszta profilú adózással lehet a továbbiakban is életben tartani.

Az Oldal a kereskedelemben működő vállalkozások adózásával kapcsolatosan a korábbi gyakorlathoz való visszatérést javasolta.

Az újonnan bevezetett adók kapcsán az Oldal elmondta, hogy az adók kapcsán növekednek a vállalkozások adminisztratív feladatai, így túl sok erőforrás elvonására kerül sor.

**Az Egyházi Oldal** egyfelől üdvözölte a GDP növekedését, a munkanélküliség csökkenését, valamint az államadósság stabilizálódását és az államcsőd veszélyének az elmúlását. Másfelől a szegények növekvő száma aggodalommal tölti el az Oldal képviselőit, mivel a szegények felkarolása mindig is fontos volt az egyházak számára.

**Pankucsi Zoltán** helyettes államtitkár válaszában reagált az Oldalak különböző felvetéseire. Elsőként a Tudomány Oldalról elhangzottakra válaszul elmondta, hogy az adórendszer szigorítása, a „kiskapuk bezárása” az adófizetés rendszerének jobbá tételét szolgálja. A samponok, illetve szappanok után befizetendő díjak kapcsán elmondta, hogy a környezetvédelmi termékdíjnak egyfajta új struktúrája kerül bevezetésre.

A helyettes államtitkár arról tájékoztatta az ülés részvevőit, hogy az Országgyűlés Gazdasági Bizottsága tárgyalta és elfogadta a távközlési adó kiterjesztésének visszavonásáról szóló módosító indítványt még az NGTT ülése előtt.

A cafetéria kapcsán szintén megemlítette, hogy a kormány a hozzá beérkező észrevételek és javaslatok alapján megfontolta az eredetileg kitűzött adózási koncepciót; az új szabályozást viszont úgy fogja kialakítani, hogy minden fél számára megmaradjanak a cafetéria-rendszer nyújtotta előnyök. Nyilván a kívánatos állapotot az jelentené, hogyha a munkáltatók szabadon felhasználható pénzben növelnék a dolgozók bevételeit. A végső cél pedig tulajdonképpen az, hogy a munkabérek mind kisebb terheléssel jussanak el a munkavállalókhoz, és ezáltal növekedjenek a szabadon felhasználható bérek.

Az adózási morál javításával egyetértve kifejtette, hogy ennek megvalósítására jelenleg két eszközt alkalmaznak: egyfelől már középiskolában elkezdik oktatni a diákokat, felvilágosító előadásokat tartanak nekik, másfelől az adóhatóság határozott fellépése.

Kiemelte, hogy a jelenlegi költségvetési tervezet mindössze egyetlen új adónemet tartalmaz: ez pedig a befektetési alapokra vonatkozik (a korábban megemlített adónemek és díjak már eddig is léteztek, mindössze az átstrukturálásra került sor).

**Dr. Adorján Richárd** helyettes államtitkár üdvözölte a Tudomány Oldal azon megnyilvánulását, miszerint a makropályát fenntarthatónak ítélik. Megemlítette az állami kiadások mértékét is: a kormányzat is felismerte a jelenséget, és a kiadások csökkentésének megvalósításáért létrehozta az Államreform Bizottságot. Az állami kiadások csökkentése másfelől további problémát okoz, ugyanis az állami apparátus lefaragása azonnali feszültséget okoz szociális és foglalkoztatási téren.

A Civil Oldal észrevételére reagálva kijelentette, hogy az összegek nominálisan lettek meghatározva, és nem GDP arányosan, éppen ezért a GDP- növekedés hatása nem látszik.

Az oktatási alrendszert megemlítve elmondta, hogy ugyan átrendeződések tetten érhetők, mindazonáltal forráscsökkentésről nem lehet beszélni.

A segélyezési rendszer kapcsán felvetette, hogy nincsen szó a felszámolásáról. A kormányzat a munkából való megélést helyezte prioritásba- éppen ezért az emberek számára inkább a versenyszféra, a közszektor, illetve közmunkaszektor valamelyikébe történő elhelyezkedés a kívánatos, semmint a pusztán segélyekből való megélhetés. A segélyezés kapcsán az állami szerepvállalás csökken, mindazonáltal az önkormányzati viszont nő. Éppen ezért lett az önkormányzatok helyi adó kivetési jogköre megerősítve, hogy önálló forrásokból tudja ellátni a segélyezés különböző formáit.

A Gazdasági Oldal megjegyzésére reagálva kijelentette, hogy az adminisztrációcsökkentés és bürokráciacsökkentés állandó megoldandó feladatot helyez minden kormány elé; többek között az Államreform Bizottság ezen a helyzeten is kíván javítani.

Az Egyházi Oldal felszólalását azzal egészítette ki, hogy a jövő évi költségvetésben helyenként még növekedett is a szegényeket célzó támogatások száma. A szociális ágazat kapcsán megemlítette a 2014. január 1-jétől bevezetett bérpótlékot.

**A** **Civil Oldal** válaszában kiemelte a családtámogatási rendszer bővítésének fontosságát. Kiemelte, hogy a kétgyermekesek körében igénybe vehető adókedvezmény ne 2016-től, hanem 2015-től valósuljon meg. Támogatja továbbá, hogy a gyermekétkeztetésre fordított összeg a közétkeztetés területén emelkedjen.

Támogatta azt a nézetet, miszerint mindenkinek munkalehetőséget kell biztosítani: viszont a társadalmi szolidaritást mindenkor erősíteni kell, hiszen mindig lesznek olyanok, akik nem lesznek részei az aktív dolgozók körének, illetve a kapott fizetéséből nem tudnak megélni.

**A** **Munkavállalói Oldal** felhívta a figyelmet a közszolgálatban immáron évek óta tartó bér-befagyasztásra. Az Oldal véleménye szerint 180.000-190.000 ember már hat évvel ezelőtt is a minimálbér szintjén keresett, és azóta a helyzet nem javult. A szociális területen a munkavállalók helyzete érdemben nem javult.

A közmunkaprogramot nemzetközi egyezménnyel ellentétesnek értékelte, mivel meglátása szerint kvázi kényszermunkát valósít meg, hiszen a felajánlott közmunka el nem vállalása szankcióval jár.

A cafetéria- rendszerre kivetett megemelt adóterhek további megfontolást igényelnek, fontos lenne egy olyan adózás kialakítása, amellyel egyszerre lehetne a munkáltatót és munkavállalót is ösztönözni.

A Munkavállalói Oldal nem ért egyet azzal, hogy a középfokú oktatást 2015 szeptemberében elkezdők közül kevesebben menjenek gimnáziumba, mint a középfokú végzettséget, érettségit nem adó szakképzésbe.

A Munkavállalói Oldal jelezte, hogy a munkavállalók szempontjából elfogadhatatlan a további bérbefagyasztás, és erről további tárgyalások szükségesek.

**Pankucsi Zoltán** helyettes államtitkár válaszában elmondta, hogy a Civil Oldal kétgyerekes családi kedvezmény növelésére vonatkozó felvetését továbbítja a döntéshozók irányába. A cafetéria kapcsán megjegyezte a további egyeztetések szükségességét.

**Dr. Adorján Richárd** helyettes államtitkár elmondta, hogy a közszolgálati bérek befagyása nem állja meg a helyét. A pedagógusoknál, egészségügyi területen, a szociális területen, valamint a fegyveres- és rendvédelmi területen dolgozók számára már elkezdődött a bérfejlesztés, a közszolgálati tisztségviselők számára pedig ez 2016-tól fog megkezdődni az életpályamodell kidolgozásával. Meglátása szerint a közszolgálati tisztségviselők esetében is lehetőség nyílt arra az elmúlt években, hogy a munkavállalóhoz eljutó bér (illetmény és béren kívüli juttatás) javuló tendenciát mutasson.

A **Munkavállalói Oldal** továbbra is fenntartotta, hogy az elmúlt évek bérfejlesztéséből teljes mértékben kimaradt 180.000-190.000 alkalmazott, akik helyzetére mihamarabbi megoldást kell találni.

1. Egyebek

**Dr. Téglásy Pál**, az Emberi Erőforrások Minisztériuma főosztályvezetője jelezte, hogy az SZMSZ-ben jelenleg nincsenek rögzítve a rendkívüli plenáris ülés összehívására vonatkozó szabályok, ezért ennek a következő plenáris ülésen való napirendre vételét és megtárgyalását javasolta.

**Dr. Adorján Richárd** helyettes államtitkár kiegészítő megjegyzést fűzött a pedagógus- életpálya kapcsán. Ismertette, hogy többlépcsős emelésben fognak részesülni a pedagógusok, 2015-re az emelés 10%-os része fog jutni.

**A Civil Oldal** a Munkavállalói Oldal felvetésével (a klasszikus tripartit állapot visszaállítása a kívánatos út) kapcsolatosan elmondta, hogyaz NGTT törvény lehetőséget kínál a társadalom minden szegmensének a reprezentációra.

A **Munkavállalói Oldal** elmondta, hogy valójában egy újabb, hatékonyabb érdekegyeztető és megállapodásokat tető alá hozó fórum felállítása mellett emel szót. Felvetette az NGTT működésének továbbfejlesztését.

 Jóváhagyta:

 Székely Tamás

 soros elnök